b'\n_START_ARTICLE_\nVen\xc3\xa4j\xc3\xa4n liberaalidemokraattinen puolue\n_START_SECTION_\nEp\xc3\xa4liberaali puolue\n_START_PARAGRAPH_\nPuolueen ohjelma sanoo puolueen tavoittelevan demokratiaa ja sosiaaliliberalismia. Kuitenkin l\xc3\xa4nsimaissa katsotaan laajalti, ett\xc3\xa4 puolue on ep\xc3\xa4liberaali ja sit\xc3\xa4 pidet\xc3\xa4\xc3\xa4n yleisesti \xc3\xa4\xc3\xa4rinationalistisena puolueena .  Puolueen itsens\xc3\xa4 mukaan sen p\xc3\xa4\xc3\xa4vastustajat ovat liberaali Jabloko sek\xc3\xa4 kommunistinen Ven\xc3\xa4j\xc3\xa4n kommunistinen puolue.\n_START_SECTION_\nPuolueen synty\n_START_PARAGRAPH_\nEntinen NKP:n politbyroon j\xc3\xa4sen Aleksandr Jakovlev v\xc3\xa4itt\xc3\xa4\xc3\xa4 puolueen olevan NKP:n ja KGB:n yhteisprojekti. Muistelmissaan Jakovlev kertoo, ett\xc3\xa4 KGB:n johtaja Vladimir Kriuzhkov esitteli t\xc3\xa4m\xc3\xa4n "nukkepuoluehankkeen" tapaamisessaan Mihail Gorbat\xc5\xa1ovin kanssa ja informoi t\xc3\xa4t\xc3\xa4 puoluejohdon valikoimisesta. Jakovlevin mukaan puolueen nimen keksi KGB-kenraali Philipp Bobkov. Bobkov tosin sanoo vastustaneensa t\xc3\xa4t\xc3\xa4 "Zubatov-tyyppist\xc3\xa4 nukkepuoluetta, joka on KGB:n kontrollissa ja ohjailee tiettyjen sosiaalisten ryhmien mielenkiintoa ja tuntemuksia".'